**Gospodin prema nama postupa strpljivo**

Petar će Isusu: „Evo, mi sve ostavismo i pođosmo za tobom. što ćemo za to dobiti?“ (Mt 19,27). Svaki se od nas trudi, nastoji biti vrijedan svoje službe, želi „dobiti plaću“... Koji je najbolji ili najadekvatniji odgovor na pitanje plaće? (dobiti, biti vrijedan nećega): svijest da nisam dorastao pozivu i poslanju, i zahvalnost Bogu da se poslanje – po Njegovom promislu i volji – u meni polako potvrđuje usprkos mojoj manjkavosti.

Kako se Gospodin odnosi prema nama?… „Učitelju, gdje stanuješ? Dođite i vidjet ćete ... i ostadoše kod njega onaj dan.“ (Iv 1,39) Gospodin prema nama postupa strpljivo, postupno nas priprema za „Bogu pripravan život“.

Apostol Petar, odnosno njegov karakter i životni put, mogli bismo reći da je namjerno ili hotimice u evanđeljima vrlo točno i brižljivo opisan. Petar već u prvom susretu s Isusom dobiva novo ime čime je naznačeno da ubuduće više neće živjeti privatni život, nego je time njegov život tu da prihvati i živi službu koja mu je povjerena.

Petar uvijek iznova zakazuje i time se Petra i druge apostole odgaja da moraju razlikovati služenje i osobu (služenje ne podrediti sebi ili još gore poistovjetiti sa sobom) i upravo time – razlikovanjem – postaju prikladni za poslanje koje im Bog povjerava. Petar – prvi predstavnik crkvene službe, prvi među svojom braćom – najbolnije iskusuje vlastitu slabost, preko poniženja (stid poradi trostrukoga zatajenja – svi evanđelisti Mt 26,69-75; Mk 14,66-72; Lk 22,55-62; Iv 18,17,25-27; trostuko ispovjedanje ljubavi prema Raspetom i Uskrslom na obali Tiberijadskoga jezera, Iv 21,15-23). Preko tih poniženja koja su u konačnosti iskazi odnosa prema Gospodinu, postupno dospjeva, ne do uzvisivanja, nego do poniznosti. Gospodin Petra (i ne samo njega) bezobzirno ponižava, a koja se svrha time postiže: pruža mu/im se neophodna pomoć milosti da u službi stvarno budu sluge sviju i da zna(ju) da Bogu nikada ne će udovoljiti onoliko koliko bi trebalo („Zar Gospodar duguje zahvalnost sluzi jer je izvršio što mu je bilo naređeno? Tako i vi: kad izvršite sve što vam je naređeno, recite: sluge smo beskorisne! Učinismo što smo bili dužni učiniti.“ Lk 17, 9-10).

Uglavnom, ne postoji ljudska forma života koja bi potpuno udovoljila veličini božanskoga naloga. Da je to tako, dovoljno je navesti nekoliko činjenica u obliku pitanja: kako (čime) čovjek može udovoljiti tomu da smije upravljati Božjom riječju (kateheza, propovijed, duhovni razgovor…), da smije biti dijelitelj Božje milosti, da ima nalog u Sinovo ime govoriti: „Ovo je moje tijelo“... i „odrješujem te od tvojih grijeha“, da smije tako vezati i odrješivati da se njegovo djelo priznaje u nebu? Koja je to forma života koju možemo smatrati prikladnom?: jedino svijest, koja prodire do temelja našega bića, o nedostižnoj (ne)dostojnosti (nasuprot tome redovito se smatramo dostojnima). To može biti mucajući odgovor izabranoga službi koja mu je dodjeljena, a također, onome tko je upućen na Božjega izabranika i izabranicu, kroz njihovu osobnost, njihove slabosti, manjkavosti i nedosljednosti, gleda na božansko kojim je prožeta služba odnosno poslanje.

Odgajanje pozvanih Božjim pozivom je tvrdo, teško, ali nužno... jer pozvani – u korist službe – čitav svoj prostor, sve svoje..., mora prepustiti služenju. To je najviši napor osobe da sve što ima, dadne u službu, i odricanje od samoga sebe (ljubav prema životu).

Milost se ne postiže drukčije nego kroz nasljedovanje križa, koje je upravo hod u poniženju. Krist koji je jedini bio bez grijeha, nije zaslužio poniženje, nego je sramotu križa dobrovoljno uzeo na sebe, da nas oslobodi od grijeha. „Samo kao janje koje se vodi na klanje“ pozvani može napasati stado, ako u njemu živi jedinstvo žrtvovanja i biti-žrtvovan – temeljni zakon Kristovoga poziva. Žrtvovanje vlastitoga života koga ljubim i koji svoj život daje za svoje ovce, nije osobni čin, nego *conditio sine qua non* službe, služenja.

Budući da službu obnašaju grješni ljudi, ponajprije oni moraju osjetiti na sebi neumoljivost Božje ljubavi – otvoreni, iskreni pred Bogom, raskajani, predani... Nositelji službe moraju u nasljedovanju Raspetoga uzeti na sebe krajnje posljedice, sve do predavanja života za ovce. Tako se u njih utiskuje forma Isusove poslušnosti sve do križa – jedina valjana forma ostvarivanje poslanja. Koji je krenuo za Kristom – spremno, oduševljeno, potpuno – taj razumije, poštuje i u potpunosti prihvaća poniženje kao put jer „najveći među vama mora stajati na mjestu najmanjeg“.

Mariju, majku utjelovljenoga Sina, darovana ju milost čini sposobnom da izrekne bezgranično „da“ Bogu, koje je njezin potpuni čin vjere. Ona se time nije pasivnom nego aktivnom spremnošću „službenice“ prepustila djelovanju Duha Svetoga, za nešto što ona nikada ne bi mogla postići sama od sebe. Stvarnosti, konkretna životna opredjeljenja – djevičanstvo, siromaštvo i poslušnost u Marijinom životu međusobno se prožimaju i tek kao takovi proizlaze i pronalaze se u onom našem temeljnom činu – „da“ Bogu, „Evo službenice“. Način na koji Marija pokazuje svoju spremnost za Boga, ne znači prevagu „kontemplacije“ nad „akcijom“ ili prevagu „okrenutosti Bogu“ nad „okrenutosti svijetu“, jer ona iz svoje starozavjetne vjere zna da je Izraelov Bog „Bog s nama“ i „za nas“ koji čovjeka upotrebljava kao oruđe jedino stoga što preko njega želi ostvariti nešto spasonosno za ljude. U svojem „Veliča“ Marija nedvosmisleno izražava svoje mjesto u Božjem planu s njome: „Velika mi djela učini Svesilni, sveto je ime njegovo, od koljena do koljena dobrota je njegova nad onima koji ga se boje“ (Lk 1,49-50).

Marijina, a time i naša, posvemašnja raspoloživost za Boga, nije kontemplativna (ne „promatra se“ i ne „gleda“) nego se cjelokupno biće bezuvjetno stavlja na raspolaganje, a također nije ni aktivno, jer ništa se ne poduzima vlastitim snagama. Pozvani se jednostavno, u slobodi srca i duha, nudi za svako Božje djelo usmjereno na spasenje: „Evo me! Pošalji mene! (Iz 6,8), „Gle, dolazim vršiti tvoju volju, Bože“ (Ps 40,8).

**Prijedlozi za razmatranja kod klanjanje pred Presvetim**

***„Evo službenice Gospodnje, neka mi bude po tvojoj riječi!“ (Lk 1, 38)***

Marijin odgovor Božjem poslaniku ima vrijednost jednog od najosnovnijih vjerničkih načela – na Božji poziv uzvratiti odazivom i to bezinteresno, čisto, bez želje i nakane. To se načelo treba i dalje živjeti, ono treba rasti, napredovati, sazrijevati… cjeloživotni „Evo me!“ Bog nudeći daje, a uzvratom dara nenadmašivo iznova i bogatije dariva. Bog uvijek nastupa kao onaj koji zove i milost zovući nudi.

Isuse, ti nas pozivaš na suradnju, da s tobom sudjelujemo u dovršenju tvojih veličajnih djela. Uz sve mogućnosti, talente, darove, volju, kreativnosti… podari nam postojanu otvorenost i čistoću srca i duše i još veću poučljivost, mudrost i razboritost kako bismo slušajući Tebe, utjelovljenu Riječ živu i živodajnu, bili pouzdani sudionici u dovršenju tvoga stvoriteljskog i otkupiteljskog plana s čovjekom i čitavim svijetom.

***„Klikče duh moj u Bogu mome Spasitelju, što pogleda na neznatnost službenice svoje“ (Lk 1, 48)***

Poniznost – neznatnost, malenost… - pretpostavka je za svaki vjernički čin jer mu je uvijek u osnovi postojana misao: „Bože, ja sam ništa, a Ti – Ti si sve!“ Poniznost je pretpostavka da nas Bog, koji uvijek iz ničega stvara, poradi našega vječnoga dobra uzme za suradnike u ostvarivanju svojih veličajnih djela. Marijina poniznost je postala vidljivom i djelatnom u poslušnosti. Prema riječima Sv. Ireneja (crkvenoga naučitelja!): „Marija Djevica našla se poslušna…, dok je Eva, neposlušna… cijelom ljudskom rodu postala uzrok smrti. Marija je kao poslušna Djevica sebi i svem ljudskom rodu postala uzrok spasenja.“ Kod Eve je na djelu bila nevjera, požuda, nepokornost, grijeh, smrt…, a kod Marije vjera, djevičanska čistoća, poslušnost, milost, život.

Isuse, ispuni naše misli, našu pamet, naš um svjetlom Duha Svetoga i podari nam čisto srce kojim ćemo evanđeoske kreposti poniznosti i poslušnosti promatrati i živjeti kao uzvišeno vršenje Očeve volje na dobro i spasenje čovjeka i svega svijeta.

***„Blažena ti što povjerova da će se ispuniti što ti je rečeno od Gospodina.“(Iv 1,45)***

Bitna Marijina krepost je vjera, ona je vjernica! Evanđelistu Luki bilo važno istaknuti tu bitnu Marijinu krepost, njezinu vjeru nasuprot nevjerici Zaharijinoj. Starozavjetnik Zaharija, pokraj sve svoje pravednosti, bio je nesposoban za čin čvrste abrahamovske vjere kakvu je imala ona, ponizna i pokorna Božja Službenica u kojoj je milost Božja bila na djelu. Duh Božji koji „sve proniče, i dubine Božje“ (1Kor 2,10) bio je u Mariji na sasvim izvanredan način aktivan. Iako je Marija bila prosvjetljena Duhom Božjim više nego svi drugi, ipak „ona ne razumiješe riječi koju im reče“ (Lk 2,50)… nije bila slobodna od zagonetnosti vjere. Unatoč svemu i poradi punine milosti koju je od Boga primila bilo je kod nje mjesta za herojsku vjeru koja je prerasla svaku zamišljivu ljudsku veličinu, osobito podno križa i raspetoga Sina. Tada mu je ona, kako vole isticati srednjovjekovni teološki pisci, sama samcata, u ime cijele Crkve, ostala vjerna. U njezinoj je vjeri začeta Crkva.

 Isuse, hvala ti što u tvojoj Majci, prepoznajemo i svoju nebesku Majku, prepoznajemo onu koja vjerno, postojano, požrtvovno služi, sluša i „brižno čuva sve uspomene – na svoga Sina – u svome srcu“. (Usp. Lk 2, 52). Hvala ti na njezinoj vjeri kojom je hrabro, postojano i ponizno išla dalje, išla za tobom Isuse. Oraspoloži nam srce i dušu, ohrabri nas i potakni na postojanost u slušanju i prihvaćanju tvoje riječi koje „duh su i život su“ (Iv 6,63).